
REGULAMENTUL DE ORGANIZARE ȘI FUNCȚIONARE AL   
   CLUBULUI SPORTIV ORĂŞENESC BOLDEŞTI-SCĂENI

CAPITOLUL 1 – DISPOZIŢII GENERALE 
Art.1. (1) Clubul Sportiv Orăşenesc Boldeşti-Scăeni este structura sportivă de interes local cu personalitate juridică, de drept public, înființat ca instituție publică în subordinea Consiliului Local al oraşului Boldeşti-Scăeni, prin Hotărârea Consiliului Local al oraşului Boldeşti-Scăeni nr. .............. , având temei legal Legea nr.69/2000 a educației fizice și sportului, cu modificările și completările ulterioare, O.U.G. nr 57/2019 privind Codul administrativ, cu modificările şi completările ulterioare. 
(2) Clubul  Sportiv Orăşenesc Boldeşti-Scăeni își desfășoară activitatea în conformitate cu prevederile legale în vigoare și cele ale prezentului Regulament de organizare și funcționare (denumit generic Regulament). 
(3) Clubul Sportiv Orăşenesc Boldeşti-Scăeni are deplină autonomie în stabilirea și realizarea programelor sportive proprii, pe fiecare sectie în parte în consens cu strategiile și politicile sportive ale autorității publice locale. 
(4) În vederea realizării obiectivelor propuse, Clubul Sportiv Orăşenesc Boldeşti-Scăeni colaborează cu toate instituțiile locale sau centrale de stat, de drept public sau privat: de asemenea, pe linie de specialitate, atât din punct de vedere metodologic cât și organizatoric, colaborează cu federațiile sportive naționale și străine, asociațiile județene pe ramuri de sport, cu Ministerul Sportului, Direcția Județeană pentru Tineret și Sport Prahova, etc. 
Art.2. (1) Denumirea structurii sportive este Club Sportiv Orăşenesc Boldeşti-Scăeni (CSO BOLDEŞTI-SCĂENI)
(2) Schimbarea denumirii poate fi făcută numai prin hotărârea Consiliului Local al oraşului Boldeşti-Scăeni, ca urmare a unui raport motivat al iniţiatorului unei astfel de operațiuni, cu avizul instituţiilor abilitate. 
(3) Însemnele Clubului Sportiv Orăşenesc Boldeşti-Scăeni sunt reprezentate de Siglă, aceasta urmând a fi reprodusă pe embleme, fanioane, insigne, etc.. Sigla clubului este stilizată în culorile galben-albastru, cu inițialele C.S.O.Boldeşti-Scăeni şi însemnul tradiţional al industriei cu specific petrolier al zonei, conform modelului din anexa.
Art.3. Sediul Clubului Sportiv Orăşenesc Boldeşti-Scăeni este în România, județul Prahova, oraşul Boldeşti-Scăeni, Aleea Clubului, nr. 20, judeţul Prahova.

CAPITOLUL II  Scopul și obiectul de activitate – structura organizatorică 
Art.4. (1) Scopul Clubului Sportiv Orăşenesc Boldeşti-Scăeni îl constituie organizarea și administrarea de activități sportive, cu consecință directă de dezvoltare a sportului de performanță la nivelul oraşului Boldeşti-Scăeni, selecția continuă, pregătirea spotivă și participarea sportivilor proprii la competiții interne și internaționale, precum și organizarea de competiții și evenimente sportive, în baza regulamentelor și statutelor federațiilor sportive naționale, pe ramură de sport. 
(2) Instituţia sportivă de interes local Clubul Sportiv Orăşenesc Boldeşti-Scăeni va sprijini, totodată, sportul pentru toţi, sportul pentru persoane cu nevoi speciale în vederea menţinerii sănătăţii, recreerii şi socializării cetăţenilor, care va fi realizat printr-un complex de activitaţi bazate pe participarea liberă a exerciţiului fizic într-un mediu curat şi sigur, individual sau în grup, organizat sau independent.
(3) Obiectul de activitate al Clubului Sportiv Orăşenesc Boldeşti-Scăeni cuprinde următoarele: 
1. Dezvoltarea continuă a activității sportive, prin: 
• desfășurarea unei susținute activități de popularizare a sportului, pe ramuri de sport; 
• inițierea, desfășurarea și participarea la programe, acțiuni cu mesaj sau caracter sportiv; 
• evidențierea contribuției semnificative și constante a sportului de performanță la reprezentarea și sporirea prestigiului oraşului Boldeşti-Scăeni pe plan intern si internațional; 
• promovarea acțiunilor şi activităților cuprinse în sfera de activitate, mai ales în rândul tinerilor pentru încurajarea practicării activităților fizice și sportive în mod continuu, formarea deprinderilor necesare pentru a putea fi promovați și selectați pentru suportul de performanță, mărind astfel baza de selecție a tinerelor talente pentru viitor.
2. Dezvoltarea sportului de performanță, prin:
 • asigurarea funcționarii în cele mai bune condiții a activității de performanță: inițierea, desfășurarea și participarea la programe, acțiuni, competiții interne și internaționale;
• depistarea, selecționarea și pregătirea tinerilor cu aptitudini pentru obținerea de înalte performanțe în sport, asigurarea participării acestora la o viață sportivă organizată; 
• perfecționarea sistemelor de selecție, pregătire și competiționale pentru fiecare ramură de sport reprezentată ca secție sportivă a clubului; 
• susținerea activității de performanță la nivelul copiilor și juniorilor; 
• promovarea cu prioritate a ramurilor sportive, a probelor sportive de profil, asigurarea condițiilor organizatorice și financiare pentru dezvoltarea jocurilor sportive, cu mare priză la populație și care au impact pozitiv în comunitate; 
• asigurarea aplicării ferme a regulilor de organizare și desfășurare a pregătirii sportive, conștientizarea spiritului de responsabilitate și respectarea normelor vieții sportive la toți sportivii de performanță; 
• luarea de măsuri pentru prezentarea în cele mai bune condiții la competiții a echipelor sau sportivilor; 
• respectarea prevederilor specifice din normele și regulamentele federației și legislaţia națională și internațională; 
• cultivarea spiritului de competiție și fair-play al tinerilor practicanți ai sportului e performanță, al suporterilor și nu numai, precum și a respectului pentru valorile sportului românesc; 
• promovarea combaterii dopajului, discriminării și violenței la modul general în conformitate cu Legea nr. 4/2008 privind prevenirea și combaterea violenței cu ocazia competițiilor; 
• inițierea unor activități pentru atragerea unor potențiali sponsori, agenți economici persoane juridice, persoane fizice, din țară și străinătate; 
• promovarea și organizarea de schimburi sportive, cu caracter documentar - științific, între structuri similare, instituții neguvernamentale, asociații profesionale, intersectând sfera sa de activitate; 
• sprijinirea activităților de studii și cercetări referitoare la activitatea sportivă specifică profilului clubului; 
• acordarea de burse, premii și prime, organizarea de cursuri de specialitate în țară și străinătate;
3. Preocuparea pentru întreținerea folosirea și dezvoltarea bazei materiale a activității sportive: 
• întreținerea și amenajarea permanentă a bazelor sportive aflate în patrimoniul sportiv si administrate de Club Sportiv Orăşenesc Boldeşti-Scăeni; 
• întreținerea și utilizarea în mod rațional a materialelor și echipamentelor sportive.
4. Clubul Sportiv Orăşenesc Boldeşti-Scăeni poate desfășura și alte activități legate de ramurile de sport în vederea realizării scopului și a obiectului de activitate, în condițiile legii.
Art.5. Activitatea clubului sportiv se desfășoară pe baza calendarelor sportive interne și internaționale, elaborate în baza calendarelor organizațiilor de specialitate la care este afiliat clubul. 
Art.6. Clubul sportiv se poate afilia la federația sportivă de profil națională, corespunzătoare secțiilor sportive, și, după caz, la asociația județeană de resort, regională sau internațională corespunzătoare. 
Art.7. (1) Clubul Sportiv Orăşenesc Boldeşti-Scăeni are în structură secțiile de fotbal, popice, handbal, baschet, minifotbal, tenis, tenis de masă, volei, rugby, şah, dans sportiv, judo, ciclism, sportul pentru toţi, sportul pentru persoane cu nevoi speciale, sport columbofil, organizate pe ramuri sportive. 
(2) Secția pe ramură sportivă este o subunitate prin care se realizează selecția, pregătirea și participarea la competiții. 
(3) Înființarea unei noi secții pe ramură de sport în Clubul Sportiv Orăşenesc Boldeşti-Scăeni se face prin Hotărâre a Consiliului Local oraşului Boldeşti-Scăeni, astfel: 
a) la solicitarea Clubului Sportiv Orăşenesc Boldeşti-Scăeni; 
b) la propunerea federaţiilor sportive naționale de specialitate; 
c) la propunerea Consiliului Local oraşului Boldeşti-Scăeni. 
(4) Desființarea unei secții pe ramură de sport se poate face tot prin hotărâre a Consiliului Local al oraşului Boldeşti-Scăeni: 
• la solicitarea Clubului Sportiv Orăşenesc Boldeşti-Scăeni, prin Regulamentul de Organizare și Funcționare;
• la propunerea federațiilor sportive naționale de specialitate; 
• la propunerea Consiliului Local al oraşului Boldeşti-Scăeni. 
(5) În cazul desființării unei secții pe ramură de sport, Clubul Sportiv Orăşenesc Boldeşti-Scăeni va întreprinde demersurile necesare în conformitate cu prevederile legale pentru radierea  acesteia din evidențele federațiilor naționale de specialitate și după caz, și din cele ale asociațiilor județene pe ramuri de sport. 
Art.8. (1) Structura organizatorică și statul de funcții ale Clubului Sportiv Orăşenesc Boldeşti-Scăeni se aprobă prin hotărâre a Consiliului Local al oraşului Boldeşti-Scăeni. 
(2) Clubul Sportiv Orăşenesc Boldeşti-Scăeni are în structura sa Compartimentul Sportiv cu sectiile:
• Secția de fotbal,
• Secția de  popice,  
• Secția de handbal, 
• Secția de baschet,
• Secția de minifotbal, 
• Secția de tenis, 
• Secția de tenis de masă,
• Secția de volei,
• Secția de rugby,
• Secţia de şah, 
• Secţia de dans sportiv, 
• Secţia de judo, 
• Secţia de ciclism, 
• Secţia sportul pentru toţi,
• Secția sportul pentru persoane cu nevoi speciale,
• Secţia de sport columbofil. 
Art.9. Structura organizatorică și statul de funcții ale Clubului Sportiv Orăşenesc Boldeşti-Scăeni se pot modifica la solicitarea preşedintelui Comitetului Director, cu avizul Comitetului și se aprobă de Consiliul Local al oraşului Boldeşti-Scăeni, prin hotărâre.

 CAPITOLUL III Patrimoniul, finanțarea, bugetul de venituri și cheltuieli 

Art.10. (1) Patrimoniul Clubului Sportiv Orăşenesc Boldeşti-Scăeni este format din drepturile și obligațiile patrimoniale dobândite în condițiile legii. 
(2) Patrimoniul inițial al clubului este format din bunuri mobile și imobile necesare desfășurării în bune condiții a activității, care sunt puse la dispoziție de către consiliul local pe baza de contract de dare în administrare și va fi înregistrat în evidențele clubului. 
(3) Patrimoniul se stabilește anual, pe baza bilanțului contabil încheiat la data de 31 decembrie. 
(4) Clubul Sportiv Orăşenesc Boldeşti-Scăeni administrează cu diligența unui bun proprietar bunurile aflate în administrarea sa, atribuite, în condițiile legii, prin Hotărâre a Consiliului Local al oraşului Boldeşti-Scăeni. 
(5) Clubul sportiv administrează baza sportivă aflată în patrimoniul oraşului Boldeşti-Scăeni, primită în administrare. Bazele și instalațiile sportive primite în administrare sunt considerate patrimoniu sportiv și nu își pot schimba destinația sportivă fără aprobarea Consiliului local al oraşului Boldeşti-Scăeni. 
Art.11. (1) Cheltuielile curente și de capital ale Clubului Sportiv Orăşenesc Boldeşti-Scăeni sunt finanțate din alocații de la bugetul local și, în completare, din veniturile proprii realizate și din alte surse, în condițiile legii. 
(2) Veniturile proprii realizate de Clubul Sportiv Orăşenesc Boldeşti-Scăeni în conformitate cu Legea nr. 69/2000, cu modificările și completările ulterioare, pot fi realizate din următoarele activități: 
a) activități economice realizate în legătură directă cu scopul și obiectul de activitate; 
b) cotizații și contribuții bănești ale simpatizanților; 
c) venituri realizate din acțiuni/evenimente/competiții sportive, din vînzare bilete și abonamente;
d) donații și sponsorizări;
e) reclamă și publicitate; 
f) valorificarea bunurilor aflate în patrimoniul Clubului Sportiv Orăşenesc Boldeşti-Scăeni, altele decât cele date în administrare; 
g) indemnizații obținute din participarea la competițiile și demontrațiile sportive;
h) indemnizații obținute din transferul sportivilor; 
i) sume rămase din exercițiul financiar precedent; 
j) alte venituri, conform dispozițiilor legale. 
(3) Activitatea financiară a Clubului Sportiv Orăşenesc Boldeşti-Scăeni şi cheltuielile sunt realizate cu respectarea  HG nr. 1447/2007 privind aprobarea Normelor financiare pentru activitatea sportivă, cu modificările şi completările ulterioare.
(4) Auditul financiar preventiv se organizează anual prin grija personalului cu atribuții în domeniu din cadrul aparatului de specialitate al primarului oraşului Boldeşti-Scăeni, raportul de audit fiind aprobat de Ordonatorul principal de Credite în condițiile prevăzute de legislația în vigoare.
Art.12. (1) Veniturile proprii obținute din activitatea Clubului Sportiv Orăşenesc Boldeşti-Scăeni se încasează, se gestionează, se utilizează şi se contabilizeză la nivelul clubului sportiv pentru realizarea scopului și obiectului de activitate. 
(2) Fondurile băneşti, primite de la persoane juridice şi fizice sub forma de donaţii şi sponsorizări, vor majora bugetul de venituri şi cheltuieli, cu obligaţia de a prezenta în anexa la contul de execuţie bugetară trimestrială şi anuală, situaţia privind sumele primite şi utilizate în aceste condiţii cu care a fost majorat bugetul de venituri şi cheltuieli. 
(3) Bunurile primite de la persoane fizice şi juridice sub forma de donaţii, sponsorizări etc. se înregistrează în contabilitatea clubului. 
Art.13. (1) Pentru buna desfășurare a activității și îndeplinirea obiectivelor de performanță sportivă pe ramuri de sport, clubul sportiv va putea încheia contracte de activitate sportivă prin preşedintele Comitetului Director, cu avizul Comitetului Director, cu sportivii de performanță / antrenorii / persoanele din staff-ul tehnic, din cadrul secției pe ramură de sport a Clubului Sportiv Orăşenesc Boldeşti-Scăeni. 
(2) Cheltuielile cu remunerațiile convenite de cele două părți, club și administrator club sportiv/sportiv/antrenor/persoană din staff-ul tehnic, se suportă din bugetul anual al Clubului Sportiv Orăşenesc Boldeşti-Scăeni. 
(3) În cazul neîndeplinirii obiectivelor propuse și asumate de antrenor sau sportiv, prin contractele sportive încheiate între părți, indemnizatia se poate diminua, sau contractul de activitate sportivă se poate rezilia, după caz. 
(4) Pentru realizarea scopului și obiectivelor stabilite în Comitetul Director, Clubul Sportiv Orăşenesc Boldeşti-Scăeni, va putea: 
a) încheia convenții de cooperare economică cu persoane juridice, fizice, române sau străine, doar în conformitate cu prevederile legale; 
b) organiza evenimente spotive singur și/sau în colaborare/asociere, etc. cu persoane juridice, fizice, române sau străine, doar în conformitate cu prevederile legale. 

CAPITOLUL IV Organele de conducere, administrare, coordonare și control 

Art.14. (1) Conducerea Clubului Sportiv Orăşenesc Boldeşti-Scăeni va fi asigurată de Comitetul Director al Clubului, format din 5,7 sau 9 membri numiți de Consiliul Local pentru un mandat de 4 ani.  
(2) Comitetul Director este condus de un preşedinte cu rol executiv, ales dintre membrii comitetului pe un mandat de 4 ani.
(3) Membrii Comitetului Director şi preşedintele nu sunt remuneraţi pentru activitatea depusă în cadrul clubului. 
Art.15. Clubul Sportiv Orăşenesc Boldeşti-Scăeni hotărăște încheierea de convenții/protocoale de cooperare sportivă cu persoane juridice, fizice, române sau străine, în conformitate cu prevederile legale, cu avizul Comitetul Director
Art.16. Clubul Sportiv Oraş Boldeşti-Scăeni hotărăște, în condițiile legii, cu acordul prealabil al Consiliului Local al oraşului Boldeşti-Scăeni cooperarea sau asocierea cu persoane juridice române sau străine, cu organizații neguvernamentale și cu alți parteneri sociali, în vederea finanțării și realizării în comun a unor acțiuni sau proiecte de interes public local. 
Art.17. (1) Comitetul Director are următoarele atribuții: 
a) analizează, dezbate și avizează strategia activităţii sportive, programele și proiectele, planurile de activitate și de dezvoltare a Clubului Sportiv Orăşenesc Boldeşti-Scăeni, propuse de Preşedinte și periodic analizează stadiul realizării acestora; 
b) avizeză și înaintează spre aprobare la Consiliul Local al oraşului Boldeşti-Scăeni următoarele: 
• proiectul bugetului de venituri și cheltuieli al Clubului Sportiv Orăşenesc Boldeşti-Scăeni; 
• contul de execuţie a bugetului clubului sportiv; 
• modificări la Regulamentul de organizare și funcționare al Clubului Sportiv Orăşenesc Boldeşti-Scăeni; 
• organigrama și statul de funcții conform propunerilor Preşedintelui Comitetului Director și în concordanță cu obiectivele și scopul Clubului Sportiv Orăşenesc Boldeşti-Scăeni; 
• strategia Clubului Sportiv Orăşenesc Boldeşti-Scăeni cu privire la activitatea sportivă; 
c) urmărește buna folosire și gospodărire a patrimoniului pe care îl are în administrare și, după caz, ia măsuri în recuperarea eventualelor prejudicii; 
d) aprobă programele de pregătire, calendarul competițional pe ramuri de sport ale Clubului Sportiv Orăşenesc Boldeşti-Scăeni; 
e) stabilește modul în care se utilizează bugetul, conform dispozițiilor legale; 
f) stabilește cuantumul amenzilor aplicate ca măsuri disciplinare; 
g) aprobă colaborarea Clubului Sportiv Orăşenesc Boldeşti-Scăeni cu persoane juridice atât în țară cât și în străinătate;
h) are rol deliberativ și în alte chestiuni importante ce privesc activitatea Clubului Sportiv Orăşenesc Boldeşti-Scăeni;
i) îndeplinește orice alte atribuții stabilite prin prevederi legale, prin hotărâri ale Consiliului Local al oraşului Boldeşti-Scăeni, pentru buna desfășurare a activităților la Clubul Sportiv Orăşenesc Boldeşti-Scăeni.  
(2) Comitetul Director se întrunește la convocarea și data stabilită de Preşedinte în ședință ordinară de lucru, lunar, sau în ședință extraordinară, ori de câte ori se impune, locația fiind la sediul Clubului Sportiv Orăşenesc Boldeşti-Scăeni sau cea stabilită de Preşedinte.
(3) Dezbaterile Comitetului Director se concretizează în hotărâri care se adoptă cu majoritatea membrilor. Hotărârile se înregistrează într-un registru.
(4) Convocarea la şedinţa Comitetului Director va fi efectuată prin notificare trimisă scris, fax, e-mail, SMS telefonic cu cel puţin 3 zile înainte. Pentru ca şedinţa să se poată desfăşura este necesară prezenta a cel putin jumatate plus unu din numarul membrilor. Deciziile se adopta in mod valabil cu votul majoritatii membrilor prezenţi ai Comitetul Director (majoritate simpla). 
(5) Deciziile privind patrimoniul cu implicatii asupra interesului public si/sau al salariaţiilor clubului se adoptă în mod valabil cu votul a cel putin două treimi din membrii Comitetului Director (majoritate absolută).
(6) Preşedintele Comitetului Director va avea votul decisiv în caz de paritate a voturilor.
 (7) Preşedintele coordonează activitatea Comitetului Director şi raportează cu privire la aceasta, Consiliului Local Boldeşti-Scăeni. În cazul în care Preşedintele se află în imposibilitate temporară de a-şi exercita atribuţiile, pe durata stării respective de imposibilitate, Comitetul Director poate însărcina pe un alt membru, cu îndeplinirea funcţiei de Preşedinte.
(8) Primarul şi viceprimarul oraşului Boldeşti-Scăeni pot fi convocaţi la orice şedinţă a Comitetului Director, fără drept de vot. 
(9) La fiecare şedinţă se va întocmi un proces-verbal, care va cuprinde numele participanţilor, ordinea deliberărilor, hotărârile luate, numărul de voturi întrunite şi opiniile separate. Procesul-verbal este semnat de către preşedintele Comitetului Director şi de membrii prezenţi 
Art.18. Preşedintele Comitetului Director duce la îndeplinire hotărârile adoptate şi are următoarele atribuții: 
a) îndeplinește atribuții specifice de angajator conform legislației muncii;
b) îndeplinește atribuții specifice calității de ordonator terțiar de credite; 
c) răspunde de managementul clubului, de organizarea și funcționarea acestuia în condițiile legii; 
d) concepe, propune și aplică, cu avizul Comitetului Director, obiectivele, strategia şi indicatorii de performanţă anuali ai ramurilor sportive şi vor fi propuse spre aprobarea Consiliului Local odată cu prezentarea bugetului clubului; 
e) avizează programele de pregătire, calendarul competițional și modalitatea propusă pentru desfășurarea și/sau organizarea competițiilor; 
f) negociază și semnează contracte și alte acte juridice de angajare a Clubului Sportiv Orăşenesc Boldeşti-Scăeni; 
g) stabilește cu antrenorii, prin contractele de activitate sportivă, obiective intermediare și finale; 
h) constată dacă obiectivele stabilite au fost atinse, neîndeplinirea acestora fiind supusă sancționării cu până la rezilierea contractului de activitate sportivă; 
i) asigură și răspunde de integritatea și buna întreținere a patrimoniului Clubului Sportiv Orăşenesc Boldeşti-Scăeni; 
j) dispune măsuri pentru combaterea dopajului în sport potrivit prevederilor Legii nr. 310/2021, promovarea spiritului de fair-play, a prevederilor Legii nr. 4/2008 privind prevenirea și combaterea violenței cu ocazia competițiilor și a jocurilor sportive, cu modificările şi completările ulterioare; 
k) primește sinteza modului cum s-a desfășurat competiția (deplasare, masă, cazare, meci etc.), de la coordonatorul compartimentului sportiv, în 24 de ore după terminarea evenimentului sportiv; 
l) elaborează și pune în practică obiective, politici, strategii și sisteme coerente în domeniul resurselor umane;
m) organizează controlul îndeplinirii sarcinilor de către personalul din subordine și urmărește aplicarea măsurilor pe care le dispune; 
n) îndeplinește orice alte atribuții pe care legea și regulamentul Clubului Sportiv Orăşenesc Boldeşti-Scăeni le prevăd;
o) la solicitare, informează Consiliul Local al oraşului Boldeşti-Scăeni asupra rezultatelor sportive, economico-financiare și altor activități desfășurate; 
p) se ocupă de publicitate şi promovare, planifică şi conduce politicile si programele de publicitate, sau produce materiale conexe acestui domeniu; 
q) promovează imaginea clubului pe plan local şi naţional; 
r) ţine legătura cu federaţiile sportive de specialitate la nivel naţional pentru buna informare în domeniu; 
s) identifică soluţiile optime de promovare, pentru atragerea mai multor sponsori, inclusiv şi deplasarea la diverse firme si instituţii pentru a face cât mai cunoscute meciurile din etapele de campionat ale clubului; 
ş) participă și răspunde pentru implementarea și dezvoltarea Sistemului de Control Intern Managerial la nivelul Clubului Sportiv Orăşenesc Boldeşti-Scăeni. 
(5) În exercitarea atribuțiilor sale Preşedintele emite decizii care se comunică, potrivit legii, Comitetului Director și Primarului oraşului Boldeşti-Scăeni. 
(6) În perioada absenței din instituție a Preşedintelui atribuțiile postului sunt preluate de o persoana desemnată de catre acesta prin decizie.   
Art. 19. Compartimentul sportiv este coordonat de o persoană încadrată cu contract individual de muncă sau cu contract de activitate sportivă 
 (1) Coordonatorul compartimentului sportiv are următoarele relații:
 • ierarhice, de subordonare faţă de Consiliul Local, Primar şi Comitetul Director şi are în coordonare compartimentul sportiv; 
• funcționale, cu toate persoanele angrenate în activitatea de organizare și desfășurare a competițiilor sportive; 
• de colaborare, cu tot personalul clubului și cu aparatul de specialitate al primarului; de colaborare, cu toate instituțiile de drept public sau privat implicate în activitățile sportive și/sau în susținerea acestora. 
• de reprezentare: ca persoană delegată de către Preşedintele Comitetului Director, reprezintă Clubul Sportiv Orăşenesc Boldeşti-Scăeni în relațiile cu organismele sportive interne și/sau internaționale, cu celelalte instituții publice sau private, organisme jurisdicționale, organizații sau agenți economici, precum și cu persoane fizice și juridice române și/sau străine; 
(2) Atribuțiile Coordonatorului compartimentului sportiv sunt:
a) organizează și conduce toate activitățile tehnice și sportive ale compartimentului; 
b) verifică și ţine evidența muncii efectuate în vederea realizării obiectivelor și programelor de pregătire, anuale, de etapă, săptămânale, zilnice întocmite de antrenori şi le supune avizării Preşedintelui Comitetului Director.
c) participă și urmărește evoluția sportivilor la competițiile oficiale și amicale cuprinse în calendarul intern și internațional; 
d) aduce la cunoștință Preşedintelui Comitetului Director dacă obiectivele stabilite au fost atinse, propune acordarea de premii pentru îndeplinirea acestora și sancționarea, până la rezilierea contractului de activitate sportivă; 
e) organizează selecția continuă a sportivilor, stabilește pentru fiecare antrenor, numărul de grupe de sportivi pe niveluri valorice și numărul de sportivi din grupe, după caz;
f) întocmește planuri cu măsuri pentru combaterea dopajului în sport potrivit prevederilor Legii nr. 310/2021, promovarea spiritului de fair-play, a prevederilor Legii nr. 4/2008 privind prevenirea și combaterea violenței cu ocazia competițiilor și a jocurilor sportive, cu modificările şi completările ulterioare și le supune aprobării Preşedintelui Comitetului Director; 
g) primeşte și analizează informări scrise de la șefii de delegație despre modul cum s-a desfașurat activitatea (deplasare, masă, cazare, meci etc.) și de la antrenor analiza meciului și/sau competiției, concursului după terminarea evenimentului sportiv. Prezintă sinteza acestora Preşedintelui Comitetului Director;
h) duce la îndeplinire întreaga activitate sportivă și o prezintă Preşedintelui Comitetului Director privind constituirea și actualizarea permanentă a fondului documentar și a bazei de date ale Clubului Sportiv Orăşenesc Boldeşti-Scăeni referitor la: actele normative în vigoare privind activitatea sportivă; regulamentul de organizare și funcționare propriu; regulament intern; hotărârile Consiliului Local al oraşului Boldeşti-Scăeni privind activitatea Clubului Sportiv Orăşenesc Boldeşti-Scăeni; statutele și regulamentul federațiilor naționale de specialitate la care Clubul sportiv Orăşenesc Boldeşti-Scăeni este afiliat; programele strategice de dezvoltare pe termen mediu și scurt ale Clubului Sportiv Orăşenesc Boldeşti-Scăeni; evidența antrenorilor, clasificarea acestora, a sportivilor legitimați și clasificarea lor la disciplina sportivă; rezultatele obținute de sportivii Clubului Sportiv Orăşenesc Boldeşti-Scăeni la competițiile oficiale și amicale interne și/sau internaționale; 
i) conduce activitatea clubului, în cazul în care primește delegare de competență din partea Preşedintelui Comitetului Director, pe perioada consemnată în decizie; 
j) întocmește Regulamentul Intern, Calendarul Competițional intern și extern, și propune modalitatea pentru desfășurarea si/sau organizarea competițiilor, le supune aprobării Preşedintelui Comitetului Director; 
k) monitorizează în permanenţă activitatea concurenţei si utilizează mijloace şi metode pentru gestionarea corectă şi în favoarea Clubului Sportiv Orăşenesc Boldeşti-Scăeni  a situaţiilor concrete constatate; 
l) se preocupă de crearea şi actualizarea paginii web a Clubului Sportiv Orăşenesc Boldeşti-Scăeni; 
z) îndeplinește orice alte atribuţii ce reies din Regulamentul de Organizare si Funcţionare prin decizia Preşedintelui Comitetului Director; colaborează direct cu forţele de ordine din cadrul Inspectoratului Judeţean de Jandarmi, a Grupării Mobile de Jandarmi și Poliţia Locală a oraşului Boldeşti-Scăeni, la manifestările sportive organizate de Clubului Sportiv Orăşenesc Boldeşti-Scăeni. 
Art.20. Activitatea financiar-contabilă este realizată cu personal încadrat cu contract individual de muncă sau prin contract de prestări servicii, cu următoarele atribuţii:
a) planificarea, prognoza, executarea și evidenţierea operaţiunilor economice, finaciare, patrimoniale ale instituţiei; 
b) asigură efectuarea corectă si la timp a înregistrărilor contabile privind toate operaţiunile economice din cadrul clubului; 
c) urmăreşte executarea bugetului prin încadrarea cheltuielilor în limitele prevăzute la fiecare articol bugetar, după aprobarea acestuia;
d) întocmeste situaţiile financiare , lunare, trimestriale si anuale; 
e) asigură verificarea actelor si a înregistrărilor notelor contabile atât in contabilitate cât si în execuţie; 
f) exercită şi răspunde de controlul financiar-preventiv propriu, conform legii; 
g) asigură aplicarea măsurilor privind integritatea patrimoniului instituţiei şi recuperarea pagubelor aduse acesteia; 
h) planifică şi elaborează, în conformitate cu prevederile bugetului de venituri şi cheltuieli aprobat, necesarul lunar de credite şi monitorizează execuţia bugetară a lunii precedente; 
i) întocmeste contul de executie bugetară; 
j) organizează şi raspunde de activitatea de inventariere a bunurilor aparținând Clubului Sportiv Orăşenesc Boldeşti-Scăeni, in conformitate cu prevederile legale; 
k) coordonează şi verifică întocmirea actelor comisiilor de recepţie, inventariere, casare şi de clasare, transferare a bunurilor; 
l) întocmeste proiectul bugetului de venituri şi cheltuieli anual; 
m) atribuţii privind achiziţiile publice, cu respectarea prevederilor legale;
n) răspunde de gestionarea eficientă a resurselor publice aflate la dispoziţia instituţiei; 
o) răspunde de completarea registrelor contabile conform legislaţiei în vigoare; 
p) avizează documentaţia aferentă activităţilor sportive, referitor la devizele estimative cuprinzând cheltuielile de transport, masă, cazare, taxa de înscriere în competiţie, diurnă şi onorariu, dupa caz;
q) repartizează pe activităţi fondurile aprobate prin buget şi creditele bugetare deschise; 
r) verifică deconturile, situaţia inventarierilor, răspunde de efectuarea eficientă şi legală a tuturor cheltuielilor şi veniturilor; 
s) răspunde de organizarea, evidenţa şi raportarea angajamentelor bugetare şi legale privind activitatea Clubului Sportiv Orăşenesc Boldeşti-Scăeni; 
ş) urmăreşte operaţiunile privind angajarea, lichidarea şi ordonanţarea cheltuielilor şi răspunde de efectuarea acestora în termen, de încadrarea plăţilor în prevederile bugetare, contractuale şi legale; 
t) urmăreşte debitele instituţiei şi răspunde de înştiinţarea conducerii privind siţuatia acestora; 
ţ) întocmeste ordonanţările de plată, planurile financiare, notele de fundamentare pentru cheltuielile necesare şi le supune spre aprobare Preşedintelui Comitetului Director; 
u) coordonează procesul de scoatere din funcţiune a mijloacelor fixe şi a obiectelor de inventar, precum şi operaţiunile cu caracter economico-financiar care urmează acestora în conformitate cu legislaţia în vigoare; 
v) asigură salarizarea personalului şi întocmirea fişelor fiscale şi plata indemnizaţiilor sportivilor, relaţionarea cu sportivii etc.; 
w) îndeplineşte atribuţiile pe linie de casierie: efectuează încasări şi plăţi în numerar asigurând integritatea si securitatea banilor aflaţi în posesie; 
x) arhivează şi păstrează toate documentele financiar-contabile ale clubului, conform prevederilor legale; 
y) asigură implementarea standardelor de control intern/ managerial; 
z) îndeplineşte orice alte atribuţii ce reies din Regulamentul de Organizare si Funcţionare prin decizia Preşedintelui Comitetului Director; 
Art.21. Consiliul Local al oraşului Boldeşti-Scăeni exercită supravegherea si controlul asupra activităţii Clubului Sportiv Orăşenesc Boldeşti-Scăeni. 

CAPITOLUL V. Recompense şi măsuri disciplinare 

Art.22. Pentru rezultatele deosebite obţinute în competiţiile interne şi internaţionale, ca şi pentru recunoaşterea contribuţiei unor specialişti sau persoane fizice ori juridice la dezvoltarea activităţii sportive pe ramură de sport specifică clubului, Clubul Sportiv Orăşenesc Boldeşti-Scăeni poate acorda următoarele recompense, conform legii; 
a) titlul de membru de onoare al clubului; 
b) distincţii, trofee, premii şi prime. 
Art.23. Abaterile de la Regulamentul de Organizare si Funcţionare, de la Regulamentul Intern şi de la fişa postului se analizează de conducerea clubului care, în funcţie de gravitatea acestora, poate aplica urmatoarele sancţiuni: 
a) pentru sportivii, antrenorii şi oficialii clubului: 
1. avertisment scris;
2. amendă; 
3. suspendarea temporară din activitatea competiţională 1-3 etape; 
4. suspendarea temporară din activitatea competiţională pe un sezon competiţional; 
5. reducerea sau anularea premilor sau recompenselor; 
6. rezilierea contractului de activitate sportivă;
b) în cazul angajaților clubului, acestora le sunt aplicabile dispoziţiile prevazute de legislaţia muncii. 
Art.24. Cuantumul amenzilor se stabileşte prin Hotărâre a Comitetului Director pentru fiecare ramură sportivă în parte, cu respectarea competenţelor ce derivă din legislaţia în vigoare şi potrivit normelor fiecărei federaţii sportive şi se menţionează în Regulamentul de Ordine Interioară. 


CAPITOLUL VI. Dispoziţii finale 

Art.25. (1) Clubul Sportiv Orăşenesc Boldeşti-Scăeni este supus înregistrarii în Registrul Sportiv în conformitate cu Hotararea Guvernului Romaniei nr.884/2001 pentru aprobarea Regulamentului de punere în aplicare a dispoziţiilor Legii Educaţiei Fizice şi Sportului nr. 69/2000, cu modificările şi completările ulterioare. 
(2) Ca urmare a înregistrării, Clubul Sportiv Oraş Boldeşti-Scăeni va primi un numar de identificare şi un Certificat de Identitate Sportivă. 
Art.26. Clubul Sportiv Orăşenesc Boldeşti-Scăeni deţine exclusivitatea cu privire la: 
a. dreptul asupra imaginii de grup sau individual, static sau în mişcare, a sportivilor proprii, în echipamentul de reprezentare sau de concurs;
b. dreptul de folosinţă asupra siglei/emblemei proprii;
c. dreptul de reclamă, publicitate şi de televiziune la competiţiile pe care le organizează sau la care participă, după caz.
 	Art.27. Prezentul Regulament de Organizare şi Funcţionare al Clubului Sportiv Orăşenesc Boldeşti-Scăeni se completează de drept cu dispoziţiile Legii nr.69/2000 a Educaţiei fizice şi sportului, cu modificările şi completările ulterioare, precum şi ale altor acte normative care reglementează această activitate. 


















